УКАЗАНИЯ НА КОМИСИЯТА ЗА ВОДЕНЕТО, ПОДДЪРЖАНЕТО И ПОЛЗВАНЕТО НА ЦЕНТРАЛНИЯ ПРОФЕСИОНАЛЕН РЕГИСТЪР НА СТРОИТЕЛЯ 
Относно: Процедура  „Доброволно свиване на обхвата на вписване на строител, вписан  в ЦПРС” 
1. Настоящите указания са разработени и приети от Комисията с Протокол №372 от 13.10.2011г.
2. Настоящите указания се издават на основание чл.27, т.2 от Закона за камарата на строителите (ЗКС) (обн., ДВ, бр. 108 от 29.12.2006 г.).

3. Процедурата “Доброволно свиване на обхвата на вписване на строител, вписан в ЦПРС” е предназначена да осигури възможност строителят сам, доброволно да заяви свиване на обхвата си на вписване в ЦПРС. Процедурата „Доброволно свиване на обхвата на вписване на строител, вписан в ЦПРС” е самостоятелен блок от електронната система на регистъра. С подаването на заявлението по електронен път електронното досие на строителя се заключва и до отразяване на промените с решение на Комисията за воденето, поддържането и ползването на ЦПРС, строителят няма възможност да влиза в своето електронно досие и да работи по другите блокове от електронната система на регистъра. 
4. Заявлението за свиване на обхвата на вписване на строител, вписан в ЦПРС, се подава преди подаване на заявлението по чл.20, ал.2 от ЗКС за съответната година, но не по-късно от 20.05. на съответната година. 

5. Обхватът на вписване може да се свие в отделна група строежи, като строителят заяви понижаване на категориите на вписване. Обхватът на вписване може да се свие с една или повече групи строежи.
6. Заявлението се подава по електронен път. То се попълва онлайн и се заключва с бутона „ПОТВЪРДИ”, с което се потвърждава подаването му до Комисията.

7. Комисията за воденето, поддържането и ползването на Централния професионален регистър на строителя въз основа на подаденото заявление взема решение за промяна на обхвата на вписване на строителя в Регистъра. Промяната в обхвата на вписване се отразява в публичната част на регистъра и в 14-дневен срок се издават нови удостоверения.
8. Новите удостоверения и талони, в които е отразен новият обхват на вписване в ЦПРС се получават в специализирано звено „Регистър” към Областното представителство на Камарата на строителите по седалище на строителя, след като строителят е върнал предходните удостоверения и талони. Те се получават лично от лицето, представляващо строителя или от упълномощено от него лице. Съставя се приемо-предавателен протокол. 
9. Строителят може да подаде заявление за разширяване на обхвата на вписване в ЦПРС не по-рано от три месеца от датата на последната му регистрация, съгласно  чл. 13, ал. 1 от Правилника за реда за вписване и водене на ЦПРС. В този случай се прилагат правилата по процедурата „Разширяване на обхвата на вписване на строители, вписани в ЦПРС”.
